Sklep III R 5/2011
Datum: 2011-04-18T02:00:00.000+02:00
ecli: ECLI:SI:VSRS:2011:III.R.5.2011
sodisce: Vrhovno sodišče
oddelek: Gospodarski oddelek
podrocje: CIVILNO PROCESNO PRAVO - IZVRŠILNO PRAVO
institut: spor o pristojnosti - krajevna pristojnost - območje krajevne pristojnosti okrajnih sodišč - sodni okraj - izvršba na denarna sredstva

## Jedro

Območje krajevne pristojnosti okrajnih sodišč je opredeljeno s katastrskimi občinami, ki jih določi Vlada z uredbo. Do sprejetja te uredbe se za območje krajevne pristojnosti okrajnih, okrožnih in višjih sodišč štejejo območja, ki so veljala do dneva uveljavitve tega zakona. Do uveljavitve ZS-H je veljalo, da je območje posameznega okrajnega sodišča opredeljeno s sodnim okrajem.

## Izrek

Za odločanje o zadevi je krajevno pristojno Okrajno sodišče v Piranu.

## Obrazložitev

1. Okrajno sodišče v Ljubljani se je s sklepom 2675 VL 158471/2009 z dne 6. 9. 2010 izreklo za krajevno nepristojno za odločanje o tej zadevi in po pravnomočnosti sklepa zadevo odstopilo Okrajnemu sodišču v Kopru kot krajevno pristojnemu sodišču. V obrazložitvi je navedlo, da je v skladu s prvim in tretjim odstavkom 103. člena v zvezi s 136. členom Zakona o izvršbi in zavarovanju (v nadaljevanju: ZIZ) za odločitev o predlogu za izvršbo na denarna sredstva, ki jih ima dolžnik pri organizaciji za plačilni promet, in za samo izvršbo krajevno pristojno sodišče, na območju katerega ima dolžnik svoj sedež.

2. Okrajno sodišče v Kopru je sprožilo spor o pristojnosti. Navaja, da se z odločitvijo Okrajnega sodišča v Ljubljani ne strinja, saj meni, da je za odločanje v predmetni zadevi pristojno Okrajno sodišče v Piranu. Dolžnik ima namreč sedež na naslovu ... Izola.

3. Za odločanje o zadevi je krajevno pristojno Okrajno sodišče v Piranu.

4. Območje krajevne pristojnosti okrajnih sodišč je opredeljeno s katastrskimi občinami, ki jih določi Vlada z uredbo (tretji in četrti odstavek 114. člena Zakona o sodiščih – v nadaljevanju: ZS). Do sprejetja te uredbe se za območje krajevne pristojnosti okrajnih, okrožnih in višjih sodišč štejejo območja, ki so veljala do dneva uveljavitve tega zakona (prvi odstavek 24. člena Zakona o spremembah in dopolnitvah Zakona o sodiščih, Uradni list RS, št. 45/08 - v nadaljevanju: ZS-H). Do uveljavitve ZS-H je veljalo, da je območje posameznega okrajnega sodišča opredeljeno s sodnim okrajem. Dolžnik ima sedež na naslovu K. 57 d, I., ki je na območju sodnega okraja I.. V skladu s tedaj veljavno določbo 27. točke prvega odstavka 114. člena ZS je za območje sodnega okraja Izola pristojno Okrajno sodišče v Piranu. Vrhovno sodišče je zato odločilo, da je za odločanje o zadevi pristojno Okrajno sodišče v Piranu.